Kapitano Katarino

Kapitano Katarino (angle Captain Katie) estas fikcia rolulo inventita de la usona verkisto Alekso Miller. Katarino aperas en tri el la infanlibroj de Miller: Kapitano Katarino: La Pirato Alergia je Gluteno (2017), Kapitano Katarino kaj la Malto de Veneno (2017), kaj Kapitano Katarino kaj la Aĉa Arakido (2017). Ĉiu libro uzas anglan titolon sur la kovrilo sed enhavas kaj anglan kaj Esperantan versiojn de la teksto kaj estas havebla per Amazon. 

Katarino estas pirata kapitano, kiu deklaras militegon kontraŭ la gluteno post malkovro, ke ŝi havas la malsanon celiakio. Dum la militego, ŝi renkontas la mariston Druo, kiu kuraĝe kontraŭstaras ŝin. Agnoskante ke ŝi malpravis, ŝi nuligas la militegon kaj edziniĝas kun Druo ĉe la fino de la unua libro.

En la dua libro, pirata rivalo Berto klopodas mortigi Katarinon per glutenplena deserto post malgajno kontraŭ ŝi en ŝipkonkurso. Kelnerino Minjo informas al Katarino kaj Druo pri la komploto kaj ili defendas sin en granda skermo sur la ŝipo. Berto enfalas en la maron, lia ŝipo estas donata al Minjo, kaj Katarino naskas bebon.

La tria libro temas pri la edzo Druo, kiu ekscias, ke li havas alergion kontraŭ la ternukso arakido. Li senatente perdas sian medikamentan injektilon kaj hazarde manĝas ternuksbuteran kekson. Katarino urĝe serĉas la mankantan aparaton kiam li suferas anafilaksian reagon. Ŝi elaĉetas ĝin el la eta fripono, kiu ŝtelis ĝin, kaj per ĝi savas la vivon de Druo.

 Eksteraj ligiloj 
 La 1-a libro ĉe Amazon
 La 2-a libro ĉe Amazon
 La 3-a libro ĉe Amazon

Katarino
Kategorio:Fikciaj piratoj
Kategorio:Literaturaj roluloj
Kategorio:Esperanto-literaturo